
Pernye őrlési körülményeinek hatása a geopolimer szilárdságára

Őrlés körülményeinek vizsgálata a geopolimer szilárdságára
Grinding conditions for testing the strength of the geopolimer
Mind a termelés, mind pedig a bányászat során keletkeznek olyan melléktermékek, amelyeket az előállítás helyén közvetlenül nem tudnak felhasználni ezért hulladéknak tekinthetőek. Ezeket nevezzük ipari hulladékoknak. Az ipari hulladékok körébe jórészt az alábbi anyagok tartoznak; mint szénerőműi pernye, kohászati salakok, vagy a vörösiszap.
A TDK dolgozatom az erőműi pernye egy új, korszerű felhasználási lehetőségével foglalkozik, ami a geopolimer. A geopolimerek újfajta, szervetlen polimer szerkezetű anyagok, melyek agyagásványok és alkáli-szilikátok lúgos közegben végbemenő reakciójával állíthatók elő.
A vizsgálataim során a tiszaújvárosi deponált pernyét felhasználva, a későbbiekben elkészítendő geopolimer szilárdság vizsgálataihoz, őrléseknek vetettem alá. Az őrlések előtt a pernyét leválasztottam 2 mm-es szitán a szennyező anyagoktól, majd eljárástechnikai vizsgálatoknak vetettem alá: szemcse eloszlás vizsgálat, nedvességtartalom, szemcse és halmaz sűrűség. Ezek után meghatároztam a malom paramétereket az őrlések megkezdéséhez.
Az őrléseket 3 különböző malomban végeztem, mérve a felhasznált energiát. Változtattam az őrlési időket is. A vibrációs, illetve a golyós malomban 10, 20, 30, 60, 120 perces őrlések zajlottak, a keverő malomban 1, 2, 3, 5, 7, 10 perces őrlések történtek. A mintákat külön raktároztam, majd mindegyiknél szemcse eloszlás vizsgálatot, fajlagos felület mérést végeztem. A kapott eredményeket grafikonon ábrázoltam.
Az eredmények összevetését, és kiértékelését követően kezdődhetett a geopolimerek gyártása. Kezdetben a pernye és nátron-lúg keverék arányát vizsgáltam, majd a megfelelőnek ítélt arány mellett, mind a nyers, mind az összes elkészült őrlemény fajtából geopolimer próbatesteket készítettem. Ezt előre meghatározott ütemű kiégetés következett, majd egy hétig állni hagytam a próbatesteket.
A szilárdságvizsgálatokat a Hidrogeológiai - Mérnökgeológiai Intézeti Tanszék laborjában végeztem el. A kapott eredményeket grafikonon ábrázoltam.



